Z A P I S N I K
8. sjednice Vijeća mjesnog odbora Cvjetni trg
održane 23. siječnja 2022. u prostorijama Mjesnog odbora Kralj Petar Svačić, Preradovićeva 29, s početkom u 18:00 sati


Nazočni članovi Vijeća Mjesnog odbora Cvjetni trg: Milena Bekić Milinović, Nebojša Gavrilov, Dragan Hrnjak, Nela Jantol i Matea Vučić.


Predsjednica Vijeća Mjesnog odbora Cvjetni trg pozdravlja nazočne i konstatira da je na sjednici nazočno 5 članova Vijeća, čime su stečeni uvjeti za raspravu i pravovaljano odlučivanje.
 

Vijeće Mjesnog odbora Cvjetni trg, bez rasprave, jednoglasno donosi


DNEVNI RED:


1.	Rasvjetni stupovi u Varšavskoj
2.	Potreba uspostavljanja pješačkog koridora kod OŠ Ivan Gundulić
3.	Problem buke u kafićima
4.	Pitanja i prijedlozi


Ad. 1. Rasvjetni stupovi u Varšavskoj

Članovi Vijeća raspravljaju oko postavljenih rasvjetnih stupova u Varšavskoj. Problem je u tome što stupovi rasvjetljavaju cestu, no ostavljaju Osnovnu školu Josip Juraj Strossmayer u mraku, tj. auti koji prolaze cestom ne vide učenike. 
Raspravlja se o tome da bi moguća rješenja mogla biti da se smanji intenzitet svjetla i/ili da se okrenu rasvjetne glave za 180 na stranu škole. Predsjednik Vijeća Gradske četvrti Donji grad zatražio je projekt rasvjete i dobio je informaciju da projekt još nije dovršen, a također je zatražio i izvješće nadzornog inženjera.


Ad. 2. Potreba uspostavljanja pješačkog koridora kod OŠ Ivan Gundulić

Članovi Vijeća raspravljaju oko potrebe uspostavljanja pješačkog koridora kod OŠ Ivan Gundulić prema informacijama Milene Bekić Milinović, članici školskog odbora u toj školi. Polaznici, zaposlenici i posjetitelji OŠ Ivana Gundulića u Gundulićevoj ulici 23A nemaju osiguran pješački pristup školi, već dijele kolnički prilaz s automobilima. U tom smislu pješaci, a u ovom slučaju najranjivija skupina – djeca, nisu ni na koji način zaštićeni od prometa koji se odvija na česticama 2168/1 i 2167 (čestica pristupa školi i čestica škole).  

Nakon rasprave, članovi Vijeća jednoglasno su donijeli sljedeći


Z A K L J U Č A K

o potrebi uspostavljanja pješačkog koridora kod OŠ Ivan Gundulić

1. Vijeće Mjesnog odbora Cvjetni trg predlaže Vijeću Gradske četvrti Donji grad da što hitnije uspostavi pješački koridor za polaznike i zaposlenike te posjetitelje OŠ Ivana Gundulića, Gundulićeva ulici 23A, a na pristupnoj čestici 2168/1 odnosno adresi Gundulićeva ulica 21A.
2. Vijeće Mjesnog odbora Cvjetni trg predlaže Vijeću Gradske četvrti Donji grad da taj pješački koridor smjesti s desne strane dvorišta odnosno čestice 2168/1 – prostor koji u ovom trenutku zauzimaju tri žuto iscrtana uzdužna parkirna mjesta.
3. Ovaj se zaključak dostavlja Vijeću Gradske četvrti Donji grad.
[bookmark: _GoBack]

Ad. 3. Problem buke u kafićima

Nela Jantol obavještava članove Vijeća da je Vijeće Gradske četvrti Donji grad donijelo zaključak za Povjerenstvo za davanje površina javne namjene u zakup i na drugo korištenje (od 19.listopada 2021. KLASA: 026-02/21-001/257, URBROJ: 251-06-11-1-21-7). Članovi Vijeća raspravljaju oko iskustava s terena i pritužbi građana za ugostiteljske objekte koji glasno puštaju glazbu i uznemiruju stanare u obližnjim zgradama. Problem je u mjerenju buke koja mora biti obavljena uređajima od službenih tijela (sanitarna inspekcija), dok oni u pravilu ne izlaze na teren u vrijeme najveće buke (oko ponoći ili kasnije). Također se razlikuju dozvole za buku unutar i izvan kafića. Uvjete u vanjskim uvjetima je teže kontrolirati, a i zbog korone su neki kafići premjestili dosta aktivnosti na terase. Grad je odgovoran za kontrolu za vrijeme manifestacija, dok u ostalim aktivnostima za vrijeme radnog vremena ugostiteljskog objekta je nadležna sanitarna inspekcija (za buku). Dragan Hrnjak prenosi informaciju da MUP daje dozvole za reproduciranje glazbe iz glazbene linije (bez obzira gdje se ona nalazi) i to za svaku liniju posebno. Također je potrebno imati suglasnost suvlasnika zgrade ako se radi o objektu u zatvorenom prostoru, ako je prostor na otvorenom mora postojati Ugovor o zakupu javne površine.

Ad.4. Pitanja i prijedlozi

· Građanin FG postavlja pitanje može li se pronaći rješenje za premještanje spremnika za odlaganje otpada (jedan spremnik je od ugostiteljskog objekta, drugi za komunalni otpad od zgrade Teslina 16, treći za biootpad) koje pripada zgradama Preradovićeva 5 i Teslina 16 koji se trenutno nalaze ispred Tesline 16. Spremnici se nalaze ispred izloga Galerije Forum Kulturno informativnog centra koja ima dugu tradiciju zagrebačkih galerija. Spremnici za otpad nagrđuju prostor oko galerije što je naglašeno u vrijeme izložbi ili umjetničkih instalacija u izlogu galerije. Dragan Hrnjak postavlja pitanje prijedloga gdje bi se spremnici mogli izmjestiti, FG odgovara kako je već cijela Teslina ulica puna spremnika i da postoji mogućnost da su spremnici unutar zgrade na Teslinoj 16 u dvorištu i za to je potrebno dogovoriti se sa suvlasnicima zgrade. Članovi Vijeća kratko raspravljaju o tome mogu li utjecati na dogovore suvlasnika te zaključuju kako nemaju ovlasti nalagati postupanje za privatne prostore. Raspravlja se i o tome je li možda potrebno postaviti više spremnika, no FG smatra da to nije dobro i da je sad manje spremnika nego prije upravo zbog inicijative Galerije Forum. Milena Bekić Milinović daje primjer za drugu lokaciju gdje zgrada ima dogovor s nadležnom službom Čistoće i upravitelja zgrade gdje je radnicima Čistoće dostavljena šifra za ulaz u vežu zgrade i gdje se onda odlažu spremnici prilikom redovnog pražnjenja spremnika. Predlaže da se takav dogovor proba postići i za zgradu Teslina 16 te daje kontakte predstavnika službe Čistoće za daljnji dogovor. Članovi Vijeća se također stavljaju na raspolaganje ako će biti potrebna medijacija tj. pozivaju i da se predstavnik suvlasnika javi članovima Vijeća ako treba daljnje smjernice.
· Milena Bekić Milinović izvještava o sjednici školskog odbora OŠ Ivan Gundulić i da je trenutni problem pedagog koji je samo na pola radnog vremena (škola ima oko 350 učenika)
· spominje se problem vremena dostave koje je trenutno preko cijelog dana i dostavna vozila (pogotovo zbog potreba kućica na adventu) su tijekom cijelog dana na pločniku na Cvjetnom trgu, Gajevoj i drugim ulicama. Prijedlog je da se ograniči vrijeme dostave do 9 sati ujutro, kako je to bilo prije nekoliko godina. Prijedlog će se dostaviti Vijeću Gradske četvrti na odlučivanje.
· Milena Bekić Milinović napominje kako još uvijek postoji problem neuređenosti napuštenih lokala koji su gradska imovina. Dragan Hrnjak nadodaje da postoje lokali čiji su najmoprimci dobili prostor od Grada, ali nisu još uvijek ništa pokrenuli u tim prostorima i oni stoje neodržavani. Prijedlog članova Vijeća jest da se prostori iznajme umjetničkim obrtnicima da se ožive prostori i da se potakne održavanje.
· dogovor je među članovima Vijeća da se trenutna dežuranja privremeno ukinu zbog trenutne epidemiološke situacije. 

Sjednica je završila u 19:30

Zapisnik sastavila: Nela Jantol

KLASA: 024-08/22-003/161
URBROJ: 251-13-11-1-22-2
Zagreb, 23. siječanj 2022.

